CELEX: 32015R0602
Language: lv
Date: 2015-02-09 00:00:00
Title: Komisijas Deleģētā regula (ES) 2015/602 ( 2015. gada 9. februāris ), ar ko groza Eiropas Parlamenta un Padomes Regulu (ES) Nr. 978/2012 attiecībā uz neaizsargātības robežvērtību, kas noteikta minētās regulas VII pielikuma 1. punkta b) apakšpunktā

17.4.2015   
            
            
               LV
            
            
               Eiropas Savienības Oficiālais Vēstnesis
            
            
               L 100/8
            
         KOMISIJAS DELEĢĒTĀ REGULA (ES) 2015/602
   (2015. gada 9. februāris),
   ar ko groza Eiropas Parlamenta un Padomes Regulu (ES) Nr. 978/2012 attiecībā uz neaizsargātības robežvērtību, kas noteikta minētās regulas VII pielikuma 1. punkta b) apakšpunktā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2012. gada 25. oktobra Regulu (ES) Nr. 978/2012 par vispārējo tarifa preferenču sistēmas piemērošanu un ar ko atceļ Padomes Regulu (EK) Nr. 732/2008 (1), un jo īpaši tās 9. panta 2. punktu,
   tā kā:
   
               (1)
            
            
               Saskaņā ar Regulas (ES) Nr. 978/2012 9. panta 1. punkta a) apakšpunktu valsts, kas gūst labumu no vispārējo tarifa preferenču shēmas (VPS), var saņemt tarifa preferences, kuras piešķir atbilstīgi īpašajam veicināšanas režīmam ilgtspējīgai attīstībai un labai pārvaldībai, ja to uzskata par neaizsargātu diversifikācijas trūkuma un nepietiekamas integrācijas starptautiskajā tirdzniecības sistēmā dēļ, kā definēts VII pielikumā.
            
         
               (2)
            
            
               Saskaņā ar VII pielikuma 1. punkta b) apakšpunktu papildus minētā pielikuma 1. punkta a) apakšpunkta nosacījumam neaizsargāta valsts ir tāda valsts, kuras IX pielikumā uzskaitīto produktu imports Savienībā ir mazāks par 2 % no minētajā pielikumā uzskaitīto to produktu kopējā importa Savienībā, kuru izcelsme ir VPS saņēmējvalstīs, – vidēji pēdējos trijos gados pēc kārtas.
            
         
               (3)
            
            
               Ja tiek grozīts VPS saņēmējvalstu saraksts, Regula (ES) Nr. 978/2012 pilnvaro Komisiju pieņemt deleģētos aktus, lai grozītu VII pielikumu ar nolūku pārskatīt neaizsargātības robežvērtību (turpmāk – neaizsargātības robežvērtība), kas noteikta VII pielikuma 1. punkta b) apakšpunktā, un tādā veidā saglabātu atbilstīgi VII pielikumam aprēķinātās neaizsargātības robežvērtības proporcionālu līdzsvaru.
            
         
               (4)
            
            
               No 2015. gada 1. janvāra Komisijas Deleģētā regula (ES) Nr. 1421/2013 (2) no VPS saņēmējvalstu saraksta Regulas (ES) Nr. 978/2012 II pielikumā svītroja Ķīnu, Ekvadoru, Maldīviju un Taizemi. Iepriekš minēto valstu VPS importa daļa ir ievērojama, tādēļ, tās svītrojot no saņēmējvalstu saraksta, nepieciešams grozīt neaizsargātības robežvērtību.
            
         
               (5)
            
            
               Ņemot vērā visus grozījumus Regulas (ES) Nr. 978/2012 II pielikuma valstu sarakstā, kas izdarīti no šīs regulas spēkā stāšanās brīža līdz 2015. gada 1. janvārim, kopējais imports Savienībā no visām VPS saņēmējvalstīm vidēji pēdējos trīs gadus pēc kārtas (2011–2013) samazinātos līdz 30,55 %. Tādēļ, ja neaizsargātības robežvērtība no 2015. gada 1. janvāra tiktu paaugstināta no 2 % līdz 6,5 %, tiktu saglabāts VII pielikumā noteiktās neaizsargātības robežvērtības proporcionāls līdzsvars.
            
         
               (6)
            
            
               Saskaņā ar Eiropas Parlamenta, Padomes un Eiropas Komisijas kopīgās vienošanās par deleģētajiem aktiem 4. punktu par šo regulu notika atbilstošas un pārredzamas konsultācijas, tostarp ekspertu līmenī,
            
         IR PIEŅĒMUSI ŠO REGULU.
   1. pants
   Regulas (ES) Nr. 978/2012 VII pielikuma 1. punkta b) apakšpunktā “2 %” robežvērtību aizstāj ar “6,5 %” robežvērtību.
   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2015. gada 1. janvāra.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 9. februārī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 303, 31.10.2012., 1. lpp.
   
   
      (2)  Komisijas 2013. gada 30. oktobra Deleģētā regula (ES) Nr. 1421/2013, ar ko groza I, II un IV pielikumu Eiropas Parlamenta un Padomes Regulai (ES) Nr. 978/2012 par vispārējo tarifa preferenču sistēmas piemērošanu (OV L 355, 31.12.2013., 1. lpp.).